Predkladacia správa

            
Návrh zákona, ktorým sa mení a dopĺňa zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov a ktorým sa mení a dopĺňa zákon Národnej rady Slovenskej republiky č. 216/1995 Z. z. o Komore geodetov a kartografov v znení neskorších predpisov (ďalej len „návrh zákona“) predkladá Úrad geodézie, kartografie a katastra Slovenskej republiky (ďalej len „ÚGKK SR“) v zmysle plnenia Plánu legislatívnych úloh vlády SR na II. polrok 2012. Ďalším dôvodom na predloženie materiálu do legislatívneho procesu sú požiadavky aplikačnej praxe a aktuálnych procesov v oblasti elektronizácie katastra nehnuteľností a základnej bázy údajov pre geografický informačný systém (ZB GIS). 
 
Návrh zákona reaguje na požiadavky vyplývajúce z realizácie projektu Operačného programu Informatizácia spoločnosti (OPIS) – Elektronické služby katastra nehnuteľností (ESKN) a ZB GIS, a to tým spôsobom, že realizáciou projektu dôjde k centralizácii informačného systému geodézie, kartografie a katastra a jeho správcom na rozdiel od doterajšej právnej úpravy sa stane ÚGKK SR. V súčasnosti správcami informačného systému geodézie, kartografie a katastra sú správy katastra.
 
Predkladaný návrh zákona rozširuje kompetencie ÚGKK SR o cenotvorbu, ktorá do dnešnej doby v zákone chýbala, aktualizuje a spresňuje niektoré základné pojmy v oblasti geodézie a kartografie, a to z dôvodu možných nejasností pri aplikácii zákona v praxi, ako aj z dôvodu zavedenia nových technológií v oblasti geodézie a kartografie, napr. meračských a súčasne dopĺňa ustanovenia zákona o nové definície, ktoré zákon síce používal, ale absentoval ich výklad, prípadne vyplynuli z poznatkov aplikačnej praxe a nakoniec rozširuje okruh priestupkov proti poriadku na úseku geodézie a kartografie.
 
Návrh zákona má za cieľ zabezpečiť, aby sa na tie vybrané geodetické práce, ktorých výsledky sa preberajú do štátnej dokumentácie, používala výlučne štátom prevádzkovaná sieťová služba „Slovenská priestorová observačná služba“, a tým zabezpečiť jednotný súradnicový referenčný rámec pre údaje preberané do štátnej dokumentácie. 
 
Návrh zákona nie je potrebné predložiť do vnútrokomunitárneho pripomienkového konania.
            
Vplyvy predkladaného návrhu zákona na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti sú uvedené v doložke vybraných vplyvov.
 
          Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.